Lepo je, da smo se zbrali k podelitvi Tischlerjeve nagrade. Nekateri ste se že kljub vremenskim nevšečnostim mogli sredi popoldneva srečati tudi v Žrelcu na grobu Joška Tischlerja in mu tudi tam že izraziti hvaležen spomin. Tudi slovesnost današnjega večera je v tem znamenju. Spomin in hvaležnost sta potrebna za dobro delo v sedanjem trenutku in hkrati nadvse koristna sopotnika na poti v bodočnost.

Spoštovani gostje! Spoštovana nagrajenka!

V imenu obeh organizacij, ki danes podeljujeta 44. Tischlerjevo nagrado – Krščanske kulturne zveze in Narodnega sveta koroških Slovencev –, vas prav prisrčno pozdravljam. Veseli me, da ste se odzvali našemu vabilu in da lahko skupaj obhajamo ta večer.

Dovolite, da nekatere goste in ustanove še z imenom pozdravim in prosim, da na koncu vse obdarite s skupnim aplavzom.

Med nami so:

za Urad Republike Slovenije za Slovence v zamejstvu in po svetu vodja sektorja za Slovence v zamejstvu **Rudi Merljak**

v zastopstvu generalnega konzula Republike Slovenije v Celovcukonzul **Matej Kramberger**

V zastopstvu krškega škofa Jožeta Marketza glavna urednica nedelje **Mateja Rihter**

Med nami je podžupan mesta Celovec **Lojze Dolinar**

in v zastopstvu državne poslanke Zelenih Olge Voglauer, **Nada Zerzer**

pozdravljam župana občine Straja vas / Ich begrüße den Bürgermeister der Gemeinde Hohenturn, **Michael Schnabl**

Moj pozdrav velja vsem predstavnikom uradov,

šolskih, vzgojnih, izobraževalnih, gospodarskih in cerkvenih ustanov,

predstavnikom političnih in kulturnih organizacij

ter znanstvenih inštitutov,

predstavnikom Biroja za slovensko narodno skupnost pri koroški deželni vladi,

Mohorjeve družbe,

Kluba koroških Slovencev v Ljubljani in v Mariboru

ter zastopnikom slovenskih ustanov na Primorskem.

Pozdravljam

vse dobitnike Tischlerjeve nagrade in

vse navzoče člane Tischlerjeve družine

Moj pozdrav velja predstavnikom medijev, ki se jim zahvaljujem za obisk in poročanje o današnji slovesnosti.

Prisrčno pozdravljam pevske goste z Zilje, Kvintet Oisternig pod vodstvom Christofa Mörtla

Prav lepo pozdravljeni! Herzlich willkommen!

V posebno čast in veselje pa mi je, da smem pozdraviti

današnjo nagrajenko, Milko Kriegl, ki ji Narodni svet koroških Slovencev in Krščanska kulturna zveza danes podeljujeta 44. Tischlerjevo nagrado

**za vso njeno skrb za slovensko ziljsko narečje in ziljsko nošo, za ohranjanje domačih šeg in navad ter za ljubeč odnos do tipične ziljske gradbene in stanovanjske arhitekture**

(aplavz)

Milka Kriegl se vse svoje življenje zaveda pomena domačega izročila, ki se na Zilji kaže v raznovrstnih oblikah – naj so to ljudske pesmi ali stare šege, tipična ziljska arhitektura, ki se tako lepo spaja s pokrajino široke doline, ali ziljska noša in z njo povezani običaji – prvi rej, štehvanje, ziljska ohcet. Predvsem pa se zaveda pomena jezikovnega izročila, ziljskega žobra, ki tako melodično dopolnjuje jezikovno podobo naše dežele. Ohranitev slovenščine na Zilji in krepitev domačega ziljskega narečja je za nagrajenko vseskozi pomenilo važen del njene biti. To zavest je podedovala od svojih staršev in jo s ponosom gojila naprej. Kadarkoli so znanstveni raziskovalci obiskali Ziljo, da so preučili ziljsko narečje, ziljsko nošo, ziljsko arhitekturo ali ziljske pesmi in običaje, so se oglasili pri Milki Kriegl in bila jim je trdna opora pri njihovem delu. Tudi s Krščansko kulturno zvezo je rada sodelovala in podprla naša prizadevanja za zbiranje in dokumentacijo ziljskega izročila – tu mislim na zbirko ljudskih pesmi, ki jih je na Zilji zbral Lajko Milisavljevič, ali na dokumentacijo o ziljski noši, ki jo je pripravila Marija Makarovič. Skratka – z današnjo nagrajenko imamo med nami žensko, ki marsikaj ve, kar še ni zapisano v knjigah in ki to znanje rada deli z nami.

Kaj več o tem bomo slišali v lavdaciji, ki sta jo pripravili Martina Piko-Rustia in Micka Opetnik. Sam pa izrekam čestitke nagrajenki!

Prisrčno pozdravljeni med nami tudi vsi prijatelji, sorodniki in sopotniki, ki ste nagrajenko podpirali pri njenih nalogah in prizadevanjih.

Ein herzlicher Willkommensgruß allen Freunden, Wegbegleitern, Nachbarn und Bekannt en der Preisträgerin, schön, dass sie unter uns sind!

Spoštovani gostje!

S tem, da ste se odzvali povabilu, izkažete čast nagrajenki in se skupaj z nami spominjate dr.-ja Joška Tischlerja, centralne osebnosti koroških Slovencev v naši novejši zgodovini.

Predajam besedo Zdravku Inzku, da nam bolj podrobno predstavi lik dr. Tischlerja, Tischlerjevo nagrado in letošnji govorniški natečaj, ki ga razpisujemo ob podelitvi Tischlerjeve nagrade.